Polisie waarsku bankkliënte teen nuwe slenterDie polisie in Noordwes sê mense wat van internet-bankdienste gebruik maak moet op hul hoede wees vir ŉ nuwe selfoon slenter. ŉ Polisiewoordvoerder, kapt. Adele Myburgh, sê ŉ persoon ontvang ŉ SMS-boodskap van ŉ soortgelyke nommer as die een van waar die bank sy kennisgewings stuur. Die boodskap sal beweer dat daar ŉ probleem is met jou rekening en dat ŉ “konsultant” binnekort met jou kontak sal maak. Myburgh sê wanneer die “konsultant” jou kontak vra hulle dat jy persoonlike inligting soos jou rekeningnommer bevestig en vra dan watter selfoon model jy gebruik. Sy sê die bedrieërs kontak dan jou selfoon verskaffer en doen ŉ simkaart omruiling waarvolgens ŉ foon se simkaart met ŉ ander een geruil word en die nommer behoue bly. Die bedrieër maak dan van die nuwe simkaart gebruik om kennisgewings van die bank te kry en dus toegang tot ŉ persoon se fondse te verkry. Myburgh sê teen die tyd wat ŉ persoon besef sy simkaart werk nie meer nie is die geld reeds uit sy rekening.